‘Gŉ rede om fase 10-beurtkrag nou al te vrees’Ter illustrasie (Foto: Andrey Metelev via Unsplash) Solidariteit sê daar is in dié stadium geen gronde om die instelling van fase 10-beurtkrag te vrees nie, al het die minister van elektrisiteit, dr. Kgosientsho Ramokgopa, vroeër oor die moontlikheid daarvan gewaarsku. Dr. Dirk Hermann, bestuurshoof van Solidariteit, sê dat selfs die instelling van fase 8-beurtkrag onwaarskynlik is, behalwe “as iets onvoorsiens gebeur”. “Die minister van elektrisiteit hou daarvan om te skok en kragdadige stellings te maak. Ons het dit ook gesien met sy dat suggestie korrupsie nie so erg is nie,” het Hermann gesê. “Solidariteit werk met die werklikheid en vooruitskattings van werklike data.” Volgens Hermann het Solidariteit lede in bykans alle sleutelposisies in Eskom, wie se terugvoer aan die vakbond is dat ŉ gemiddeld van fase 3- en 4-beurtkrag vir die komende winter verwag kan word. Hy meen daar kan egter steeds met uitsondering hoër fases van beurtkrag wees. Uitsonderings sal byvoorbeeld wees indien daar vier dae of langer uitsonderlike koue of buitengewone onklaarrakings voorkom. “Verlede jaar was die hoogste aanvraag 35 000 MW. Dit is moontlik, maar hoogs onwaarskynlik dat dit hierdie winter oortref gaan word. Die laaste keer wat ons ŉ aanvraag van 37 000 MW gesien het, was in 2007. In die winter is steenkoolopwekkers effens meer effektief as in die somer. Soos in die verlede gaan daar ook minder onderhoud in die winter wees,” het Hermann gesê. “Ongelukkig word beurtkrag vir die hele jaar op ŉ daaglikse basis verwag. Die stelsel is onder groot druk en Eskom is in ŉ toestand as gevolg van gebrekkige regeringsinsig, roekelose bestuur, verlies aan vaardigheid, korrupsie en sabotasie. Daar kan dus altyd iets onvoorsiens gebeur.” Maroela Media het vroeër vandag berig dat fase 6-beurtkrag Woensdag om 16:00 weens ŉ tekort aan opwekkingskapasiteit ingestel is. Die DA voorspel dat dít net die oortjies van die seekoei is namate die regering – en in besonder Ramokgopa – sy misplaaste vertroue in die land se onbetroubare steenkoolkragstasies voortsit. Kevin Mileham, die DA se woordvoerder oor energie, sê hernubare energieopwekking in Suid-Afrika sal boonop moeilik posvat “solank as wat die ANC aanhou om in die pad te staan van gemeenskappe wat hulself van Eskom se beurtkraggreep probeer bevry”. Mileham sê voorts dat Ramokgopa sedert sy aanstelling daarop hamer dat die leeftyd van die land se sukkelende kragstasies verleng moet word terwyl die belastingbetaler die rekening daarvoor moet betaal. “Wat Ramokgopa en die ANC-regering nie verstaan ​​nie, is dat ongeag hoe hard Eskom sy steenkoolkragstasies bestuur, hulle nooit in staat sal wees om aan Suid-Afrika se huidige vraag na elektrisiteit te voldoen nie. “Daardie skip het lankal reeds gevaar en solank Ramokgopa en sy ANC-kollegas aanhou om hierdie trom te slaan, sal Suid-Afrika vir jare in donkerte gedompel wees met verwoestende ekonomiese gevolge.” Die DA benadruk dat Suid-Afrika steeds aan “gedereguleerde, mededingende, betroubare en bekostigbare energievoorsiening” moet werk om beurtkrag te beëindig. “Verskeie projekte van Onafhanklike Kragprodusente (IPP) is tans in die pyplyn en elke poging moet aangewend word om te verseker dat voldoende ondersteuning aan dié produsente verskaf word. “Die ANC se hardnekkigheid verhoed doelbewus Suid-Afrika se beste en slimste innoveerders en entrepreneurs om die kragprobleem te takel. Dit is tyd dat die ANC opsystaan en die vernuf van die mense van Suid-Afrika laat floreer.”